เฟดจ่อขึ้นดอกแน่ 'กนง.'ประชุมวันนี้
ผู้บริหารเฟดส่งสัญญาณขึ้นดอกเบี้ยต่อในการประชุมเดือนหน้า เชื่อมั่นเศรษฐกิจสหรัฐแข็งแกร่ง
23 มี.ค. 2559

ผู้บริหารเฟดส่งสัญญาณขึ้นดอกเบี้ยต่อในการประชุมเดือนหน้า เชื่อมั่นเศรษฐกิจสหรัฐแข็งแกร่ง
ผู้บริหารของธนาคารกลางสหรัฐ (เฟด) เปิดเผยว่า เฟดมีแนวโน้มปรับขึ้นอัตราดอกเบี้ยเร็วที่สุดในการประชุมนโยบายครั้งถัดไปในปลายเดือน เม.ย.ที่จะถึงนี้ เนื่องจากสัญญาณข้อมูลทางเศรษฐกิจของสหรัฐที่เข้มแข็ง แม้ว่าจะยังมีความผันผวนของเศรษฐกิจจากประเทศอื่นๆ เป็นปัจจัยลบก็ตาม
"ข้อมูลทางเศรษฐกิจของสหรัฐได้สร้างโมเมนตัมมากพอให้ดำเนินมาตรการขยับขึ้นดอกเบี้ยในการประชุมครั้งหน้า" เดนนิส ล็อกฮาร์ท ประธานเฟดสาขาแอตแลนตา ระบุ
ทั้งนี้ การประชุมคณะกรรมการนโยบายการเงินของธนาคารกลางสหรัฐ (เอฟโอเอ็มซี) ในครั้งหน้า จะมีขึ้นในวันที่ 26-27 เม.ย. หลังจากเมื่อสัปดาห์ที่ผ่านมาเฟดประกาศคงอัตราดอกเบี้ยและลดความเป็นไปได้ที่จะขึ้นอัตราดอกเบี้ยลงจาก 4 ครั้งเป็น 2 ครั้งในปีนี้ เนื่องจากกังวลผลกระทบจากการชะลอตัวของเศรษฐกิจโลก
นายปรีดี ดาวฉาย ประธานสมาคมธนาคารไทย กล่าวว่า คาดว่าคณะกรรมการนโยบายการเงิน (กนง.) จะคงอัตราดอกเบี้ยนโยบายไว้ที่ 1.5% ถึงสิ้นปี เนื่องจากขณะนี้มีเหตุการณ์ต่างๆ ที่เปลี่ยนแปลงไปจากปัจจัยเดิมที่สมมติฐานไว้ โดยเฉพาะการตัดสินใจขึ้นดอกเบี้ยของเฟด ที่ไม่ขึ้นในรอบประชุมเดือน มี.ค. ส่งผลให้ตลาดต้องประเมินทิศทางตลาดเงินกันใหม่
อย่างไรก็ดี ข้อมูลที่มีในปัจจุบันยังไม่ชัดพอ จึงเชื่อว่าการประชุม กนง. ในวันที่ 23 มี.ค. ที่ประชุมจะยังคงดอกเบี้ยนโยบายไว้ที่ระดับ 1.5% ตามเดิม ส่วนธนาคารพาณิชย์ในฐานะเครื่องมือส่งผ่านนโยบายดอกเบี้ยที่สำคัญ ต้องพิจารณาปรับดอกเบี้ยไปตามกลไกตลาด